《初入罗浮山作 其四》
明代·祁衍曾

山鸟何太奇，五文分毛质。渴饮元露浆，饥食碧梧实。

终年不飞鸣，时为幽人出。我欲执此鸟，施罗叹无术。

神物任变化，何必相促迫。昔有孤高士，炼食朱明陲。

丹成日飞升，遗灶今在兹。旷哉超世心，千古有馀思。

黄鹄不可驭，欲往终难期。置此杳冥事，攀云信所之。

作者简介：广东东莞人，字羡仲。弘治十五年进士，授户部广西司主事，升员外郎中。性通脱，隐居罗浮。事母兄极孝友，后遭母丧，以毁卒。文誉颇盛，有《绿水园集》。